*Live Nation & VEGA præsenterer*
Riff-eufori med heavy-bandet The Sword i VEGA

*Når amerikanerne i bandet The Sword åbner for sluserne, lyder det til, at de sande arvtagere for rock-legenderne i Black Sabbath er landet i det 21. århundrede. The Swords nye album, ’Apocryphon’, udkommer herhjemme i næste måned, og til næste år lægger texanerne vejen forbi Lille VEGA den 27. januar.*

**Apocryphon udgives i Danmark**

[The Sword](http://www.swordofdoom.com/) spiller stoner-metal spækket med mægtige riffs og har netop udgivet deres fjerde album, *Apocryphon*, i hjemlandet USA. De har varmet op for gigantiske metal-acts som Metallica og Ozzy Osbourne, hvor af den sidstnævnte må siges at kunne genkendes som en direkte inspirationskilde for de kompromisløse amerikanere.

Hvor The Swords forrige udgivelse, *Warp Riders* (2010), var et konceptalbum inspireret af en sci-fi-fortælling af sanger og guitarist John ”J.D.” Cronise, er det nye album, der først udkommer i Danmark den 5. november, i højere grad inspireret af sangerens egne meninger og tanker.

Før sin danske udgivelse har *Apocryphon* vækket begejstring hos anmeldere og fans. Fx giver [Ekstrabladet](http://ekstrabladet.dk/musik/intlalbum/article1850406.ece) fem ud af seks mulige stjerner og sender i øvrigt en opfordring til *The Prince of Darkness*: ”*The Sword burde få et ridderslag af Ozzy*”.

Indtil *Apocryphon* rammer hylderne i Danmark, og mens fans må væbne sig med tålmodighed, kan man nyde bundsolide numre fra det intense heavy-album som fx ”[Eyes Of The Stormwitch](http://www.youtube.com/watch?feature=player_embedded&v=Up2wngTRYzo)” og selvfølgelig titelnummeret ”[Apocryphon](http://www.youtube.com/watch?v=LeUOPr4HTlU)”.

**Black Sabbaths arvtagere**

Med nu fire album bag sig lader det tilsyneladende til, at musikerne i The Sword kan blive ved at hive det ene uforglemmelige, massive riff efter det andet ud af ærmet – for stilen har været klar lige siden dannelsen tilbage i 2003.

Det oprindelige materiale til bandets første album, *Age of Winters* (2006), havde Cronise som ophavsmand, og The Sword gik hurtigt fra at indspille en demo til at turnere i hele verdenen med prominente heavy- og metalnavne som Trivium, Clutch og Lamb of God.

Til koncerten i Lille VEGA søndag den 27. januar vil riff-eufori gribe publikum, og de vil opleve at blive ramt af et rent rock-bombardement, da The Sword ikke holder mange kunstpauser, når de spiller live. Det er en headbanger-fest for de få rå, som kan blive stående på benene, når The Sword gør deres musikalske indtog.

**Fakta om koncerten**

The Sword (US)

Søndag den 27. januar kl. 20.00

Lille VEGA – Enghavevej 40, 1674 Kbh. V

Pris: 165 kr. + gebyr

Forsalg starter 25. oktober 2012

via BilletNET og på posthuse

[Læs mere og køb billet til koncerten](http://vega.dk/arrangementer/the-sword-9233.html)

*For yderligere oplysninger kontakt venligst*

Cecilie Maria Nielsen

Kommunikationsmedarbejder, VEGA

cmn@vega.dk - 3326 0953